Dôvodová správa

A. Všeobecná časť

Návrh zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov má za cieľ jednak sprísniť podmienky na získanie zbrojného preukazu, a jednak obmedziť držanie a používanie samočinných zbraní a samonabíjacích palných zbraní, ktoré majú rovnaký alebo podobný vzhľad ako samočinná zbraň alebo ktorá bola konštrukčne odvodená alebo upravená zo samočinnej zbrane. Udalosť  z 30. augusta 2010 pri ktorej prišlo bezprostredne o život osem ľudí a viacero bolo vážne zranených ukázala, že držanie samočinných zbraní, resp. zbraní, ktoré boli prerobené z týchto zbraní  v prípade ich použitia na páchanie trestnej činnosti môže mať tragické následky. Takisto sa ukázalo, že spoliehanie sa na posúdenie zdravotnej spôsobilosti bez obligatórneho vyšetrenia psychológom je pri získavaní zbrojného preukazu, resp. jeho obnovovaní  nedostatočné. 
 
      Predložený návrh zákona skracuje platnosť zbrojného preukazu z desať rokov na päť rokov a ustanovuje obligatórnu  povinnosť  žiadateľov o zbrojný preukaz podrobiť sa v rámci posudzovania zdravotnej spôsobilosti aj vyšetreniu klinickým psychológom. Takýto postup bude platiť aj pri vydaní nového zbrojného preukazu  po zániku jeho platnosti, pričom platnosť zbrojného preukazu sa navrhuje skrátiť z desiatich na päť rokov. Doteraz potreba psychologického vyšetrenia žiadateľov o zbrojný preukaz závisela od posúdenia posudzujúceho lekára a obligatórna bola iba u mladistvých, ktorí žiadali vydanie zbrojného preukazu  na športové účely. Návrh zákona ďalej preraďuje samonabíjacie palné zbrane, ktoré majú rovnaký alebo podobný vzhľad ako samočinná zbraň alebo ktoré boli konštrukčne odvodené alebo upravené zo samočinnej zbrane z kategórie zbraní B, teda z kategórie v rámci ktorej mohli tieto zbrane nadobúdať a používať držitelia zbrojného preukazu na športové účely, do kategórie A, teda do kategórie zakázaných zbraní. Ďalej sa znemožňuje nadobúdanie samočinných zbraní a samonabíjacích palných zbraní, ktoré majú rovnaký alebo podobný vzhľad ako samočinná zbraň alebo ktorá bola konštrukčne odvodená alebo upravená zo samočinnej zbrane na základe výnimky na zberateľské účely. Vychádza sa pritom zo skutočnosti, že tieto zbrane v prípade ich neoprávneného použitia, najmä použitia na páchanie trestnej činnosti môžu spôsobiť závažné, až tragické následky, tak ako tomu bolo v prípade tragédie v Bratislave v Devínskej Novej Vsi. 
 
            Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná.